KIRJALLINEN KYSYMYS P-2132/00

esittäjä(t): Mauro Nobilia (UEN) komissiolle

(21. kesäkuuta 2000)

Aihe: Rikkomusmenettely Italiaa vastaan direktiivin 97/67/EY puutteellisen soveltamisen takia

Komissio on käynnistänyt rikkomusmenettelyn Italian tasavaltaa vastaan hollantilaisen valtion postipalvelujen tarjoajan TNT Post Groupin (TPG) jättämän valituksen vuoksi, joka koski direktiivin 97/67/EY(1) puutteellisesta soveltamisesta ja jolla pyritään leikkaamaan Italian yleisiä postipalveluja.

Tällä menettelyllä on samanlaisia vaikutuksia kuin komission laatimalla toisella direktiiviehdotuksella.

Paradoksaalisesti kyllä, Hollanti ei ole vielä kahden ja puolen vuoden jälkeen direktiivin 97/67/EY voimaantulosta sisällyttänyt omaan lainsäädäntöönsä voimassa olevaa direktiiviä ja se varaa edelleen TPG:lle suhteettoman suuren alan suhteessa todellisiin yleisten palvelujen kattamiseen.

Lisäksi TPG laajentaa toimintaansa julkisten varojen avulla etenkin Italiassa.

Komission esittämä direktiiviehdotus vastaa täsmälleen Hollannin hallituksen postipalvelujen vapauttamista koskevia linjauksia, joilla pyritään suosimaan omaa valtiollista postipalvelujen tarjoajaa, kuten käy ilmi asiakirjasta, jonka liikenne- ja vesilaitosministeriön neuvoa-antava komitea lähetti valtiosihteerille.

- Pyytäisin komissiota vahvistamaan, pitävätkö edellä esitetyt tiedot paikkansa?

- Voisiko komissio kertoa, mistä syystä se haluaa jouduttaa palvelujen vapauttamista erityisesti Italiassa, missä TPG:llä on jo tällä hetkellä kolmannes Poste Italienen laskutusosuudesta?

- Voisiko komissio ilmoittaa syyt, joiden perusteella komission mielestä Italiassa pitäisi vapauttaa sellaiset palvelut, joita voidaan pitää julkisina palveluina ja joista muissa jäsenvaltioissa huolehtii julkinen sektori?

- Voisiko komissio vahvistaa, merkitsevätkö tällaiset Italiaa koskevat päätökset Italian kansalaisten oikeuksien perusteetonta rajoittamista muihin Euroopan unionin kansalaisiin nähden?

- Mihin toimiin komissio aikoo ryhtyä Hollannin valtiota vastaan saadakseen takaisin myönnetyt tuet, jotka postipalvelujen tarjoaja TNT Post Group on perusteettomasti saanut?

(1) EYVL L 15, 21.1.1998, s. 14.

Mario Montin komission puolesta antama vastaus

(25. heinäkuuta 2000)

Komissio päätti 11. huhtikuuta 2000 aloittaa rikkomisesta johtuvan menettelyn Italiaa vastaan EY:n perustamissopimuksen 86 artiklan (ent. 90 artikla) ja 82 artiklan (ent. 86 artikla) rikkomisen vuoksi. Menettely koskee useiden erityisten lisäarvollisten kuljetuspalvelujen, joita yksityiset operaattorit tarjoavat Italiassa, sisällyttämistä yleiseen kirjepostimonopoliin. Komissio päätti aloittaa rikkomisesta johtuvan menettelyn sen jälkeen kun se oli saanut useita kanteluja pieniltä ja keskisuurilta yksityisiltä operaattoreilta, jotka tarjoavat lisäarvollisia postipalveluja Italiassa vapaan kilpailun järjestelmässä. Aloitetun menettelyn avulla on tarkoitus varmistaa, että uusia tai lisäarvollisia palveluja, joita pienet ja keskisuuret italialaiset operaattorit ovat aikaisemmin tarjonneet vapaan kilpailun järjestelmässä, ei sisällytetä yleiseen kirjepostimonopoliin, jolloin niitä voisi tarjota ainoastaan vakiintunut valtiollinen operaattori. On itsestään selvää, että komissio aloitti menettelyn turvatakseen vapaan kilpailun Italiassa eikä sen tarkoituksena ollut tukea yhden tietyn postitoiminnan harjoittajan kaupallisia etuja.

1. Italiaa vastaan aloitetun menettelyn tarkoituksena ei ole jouduttaa Italian postialan vapauttamista vaan palauttaa ne kilpailuolosuhteet, jotka vallitsivat Italian markkinoilla ennen asetuksen n:o 261/99 voimaantuloa. Italian asetusta n:o 261/99 vastaan tehtyjä useita kanteluja koskeva komission tutkimus on osoittanut, että kyseisellä asetuksella ei suinkaan avata postipalvelujen markkinoita vaan laajennetaan postimonopolia vakiintuneen valtiollisen operaattorin eduksi. Erityisesti joukko lisäarvollisia erityispalveluja sisällytetään vakiintuneen operaattorin yleiseen kirjepostimonopoliin. Näitä erityispalveluja tarjosivat aikaisemmin yksityiset operaattorit, jotka kilpailivat vakiintuneen valtiollisen operaattorin kanssa. Kyseessä oleviin lisäarvollisiin erityispalveluihin liittyy erityispiirteitä, kuten i) toistuvat jakeluyritykset, ii) jakelu useisiin vaihtoehtoisiin määräpaikkoihin, iii) lähetyksen seuranta ja jäljittäminen, iv) jakelu sopimuksen mukaan tai v) postituslistojen ylläpito ja päivitys. Vakiintunut valtiollinen operaattori ei tällä hetkellä tarjoa näitä palveluja.

2. Kyseessä olevat palvelut eivät ole osa yleispalvelua tai valtiolliselle operaattorille varattua aluetta yhdessäkään jäsenvaltiossa, koska yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetun Euroopan parlamentin ja neuvoston direktiivin 97/67/EY(1) mukaan (johdanto-osan 21 kappale) palveluita, jotka eivät kuulu yleispalveluun, ei voida varata yleispalvelun tarjoajalle. Italiaa vastaan aloitetun menettelyn kohteena olevat erityispalvelut sisältävät erityisiä lisäarvollisia piirteitä, joita pankit tai vakuutusyhtiöt vaativat. Siten menettelyn kohteena olevat lisäarvolliset palvelut eivät kuulu yleispalveluun direktiivin 97/67 mukaisesti. Direktiivin mukaan ei ole perusteltua varata niitä vakiintuneelle operaattorille. Sen vuoksi Italiaa vastaan aloitetun menettelyn tarkoituksena ei ole vapauttaa näitä palveluja vaan palauttaa kilpailutilanne, joka vallitsi Italiassa ennen asetuksen N:o 261/99 voimaantuloa.

3. Rikkomisesta johtuva menettely ei millään tavoin heikennä Italian kansalaisten oikeuksia nauttia yleispostipalvelusta tai aseta italialaisia kuluttajia muiden jäsenvaltioiden kuluttajia huonompaan asemaan. Ensinnäkin komissio voi aloittaa rikkomisesta johtuvan menettelyn mitä tahansa jäsenvaltiota vastaan, jos se suunnittelee varatun alueen laajentamista Italian tavoin. Toiseksi komissio ei ole ottanut ainoastaan Italiaa ja sen vakiintunutta valtiollista operaattoria kohteekseen. Komissio on viime aikoina aloittanut kilpailun rajoittamista ja valtiontukea koskevia menettelyjä useiden jäsenvaltioiden vakiintuneita valtiollisia operaattoreita vastaan. Kolmanneksi ei ole mitään syytä, miksi kuluttajat niissä jäsenvaltioissa, joita vastaan on aloitettu rikkomisesta johtuva menettely, olisivat huonommassa asemassa kuin kuluttajat niissä jäsenvaltioissa, jotka eivät ole tällaisten menettelyjen kohteena. Komission menettelyjen tavoitteena ei suinkaan ole kyseisissä jäsenvaltioissa tarjottavien postipalvelujen määrän pienentäminen. Päin vastoin komissio pyrkii turvaamaan sen, että kuluttajilla on mahdollisimman hyvät mahdollisuudet hankkia uusia ja lisäarvollisia palveluja joko yksityisiltä operaattoreilta tai vakiintuneelta valtiolliselta operaattorilta. Komission toiminta postialalla ei ole koskaan johtanut tarjolla olevien palvelujen vähentymiseen vaan se on palauttanut kilpailun tai lisännyt kilpailua ja siten kuluttajien valintamahdollisuuksia postipalvelujen alalla.

4. Mitä tulee valtiontukeen, jota Alankomaiden väitetään myöntäneen TPG:lle, komissio on aloittanut asiaa koskevan tutkimuksen lähettämällä tietopyynnön Alankomaiden viranomaisille, jotka ovat vastanneet lähettämällä pyydetyt tiedot. Komissio analysoi parhaillaan saatuja tietoja. Tässä vaiheessa komissio ei voi ottaa kantaa tutkimuksen tulokseen.

(1) EYVL L 15, 21.1.1998.